Juniorverdensmesterskabet i håndbold 1985 for kvinder var det femte junior-VM i håndbold for kvinder. Mesterskabet blev arrangeret af International Handball Federation, og slutrunden med deltagelse af 15 hold blev afviklet i Sydkorea i perioden 19. – 30. oktober 1985. Mesterskabet blev vundet af de forsvarende mestre Sovjetunionen foran Sydkorea og Polen. Det var Sovjetunionens fjerde junior-VM-guld (og fjerde titel i træk), og holdet gik ubesejret gennem turneringen med syv sejre i syv kampe. I finalen vandt det sovjetiske hold med 27-24 over værtslandet Sydkorea, som dermed opnåede holdets bedste resultat ved junior-VM indtil da. Bronzekampen endte med polsk sejr på 30-29 over Østtyskland efter 2 × forlænget spilletid.  Indledende runde De 15 hold spillede i den indledende runde i fire grupper med tre eller fire hold. Hver gruppe spillede en enkelturnering alle-mod-alle, og de tre bedst placerede hold i hver gruppe gik videre til hovedrunden om placeringerne 1-12, mens firerne gik videre placeringsrunden om 13.- til 15.-pladsen.  Hovedrunde I hovedrunden spillede vinderne, toerne og treerbe fra de indledende grupper om placeringerne 1-12. De tolv hold blev inddelt i to nye grupper, som hver spillede en enkeltturnering alle-mod-alle, bortset fra at hold fra samme indledende gruppe ikke mødtes igen – i stedet blev resultaterne af holdenes indbyrdes opgør i den indledende runde ført med over til placeringsrunden. Vinderne af de to grupper gik videre til VM-finalen, toerne gik videre til bronzekampen, treerne til kampen om 5.-pladsen, firerne til kampen om 7.-pladsen, femmerne til kampen om 9.-pladsen, mens sekserne måtte tage til takke med at spille om 7.-pladsen.